Document ID: 31993D0024

Title and Content:
ΑΠΟΦΑΣΗ ΤΗΣ ΕΠΙΤΡΟΠΗΣ της 11ης Δεκεμβρίου 1992 σχετικά με την παροχή συμπληρωματικών εγγυήσεων όσον αφορά τη νόσο του Aujeszky (ψευδολύσσα) για τους χοίρους που προορίζονται για κράτη μέλη ή περιφέρειες απαλλαγμένες από τη νόσο (93/24/ΕΟΚ)Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Οικονομικής Κοινότητας, την οδηγία 64/432/ΕΟΚ του Συμβουλίου της 26ης Ιουνίου 1964 σχετικά με τα υγειονομικά προβλήματα των ζώων που έχουν επιπτώσεις στις ενδοκοινοτικές συναλλαγές βοοειδών και χοίρων (1), όπως τροποποιήθηκε τελευταία από την οδηγία 92/65/ΕΟΚ (2), και ιδίως το άρθρο 10, Εκτιμώντας: ότι ορισμένα κράτη μέλη θεωρούν ότι το έδαφός τους ή τμήμα του εδάφους τους είναι απαλλαγμένο από τη νόσο του Aujeszky και έχουν υποβάλει σχετική τεκμηρίωση στην Επιτροπή, όπως προβλέπεται στο άρθρο 10 της οδηγίας 64/432/ΕΟΚ- ότι είχε αρχίσει σ' αυτά τα κράτη μέλη ή τις περιφέρειες πρόγραμμα εξάλειψης της νόσου του Aujeszky- ότι τα κράτη μέλη, για την εξάλειψη της νόσου του Aujeszky, είτε προσφεύγουν σε εμβολιασμό ή εφαρμόζουν πολιτική καταπολέμησης- ότι, θεωρήθηκε ότι το πρόγραμμα υπήρξε αποτελεσματικό όσον αφορά την εξάλειψη αυτής της ασθένειας από αυτά τα κράτη μέλη ή από τις περιφέρειες των κρατών μελών- ότι οι αρχές αυτών των κρατών μελών εφαρμόζουν, όσον αφορά τις μετακινήσεις χοίρων αναπαραγωγής και κρεατοπαραγωγής μέσα στη χώρα τους, κανόνες που είναι τουλάχιστον ισοδύναμοι προς αυτούς που προβλέπονται από την παρούσα απόφαση- ότι η παροχή αυτών των συμπληρωματικών εγγυήσεων δεν πρέπει να απαιτείται από τα κράτη μέλη ή τις περιφέρειες των κρατών μελών που θεωρούν ότι είναι απαλλαγμένες από τη νόσο του Aujeszky- ότι ελήφθη η γνώμη της επιστημονικής κτηνιατρικής επιτροπής- ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Κτηνιατρικής Επιτροπής, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Οι χοίροι αναπαραγωγής που προέρχονται από άλλα κράτη μέλη ή περιφέρειες και προορίζονται για κράτη μέλη ή περιφέρειες όπου δεν επιτρέπεται ο εμβολιασμός κατά της νόσου του Aujeszky και οι οποίες εμφαίνονται στο παράρτημα Ι πρέπει να πληρούν τους ακόλουθους όρους: 1. η νόσος του Aujeszky γνωστοποιείται υποχρεωτικά στο κράτος μέλος καταγωγής- 2. κατά τους δώδεκα τελευταίους μήνες δεν κατεγράφησαν κλινικές, παθολογικές ή ορρολογικές ενδείξεις της νόσου του Aujeszky στην αγέλη καταγωγής- 3. εάν στην αγέλη καταγωγής έχει χρησιμοποιηθεί εμβόλιο κατά της νόσου του Aujeszky, τότε, κατά τους δώδεκα τελευταίους μήνες θα πρέπει να χρησιμοποιήθηκε μόνο το τμήμα του εμβολίου από το οποίο είχαν αφαιρεθεί τα αντισώματα g1- 4. η αρμόδια αρχή έχει εγκρίνει απομόνωση στις εγκαταστάσεις για 30 ημέρες πριν τη μετακίνηση, έτσι ώστε να μην είναι δυνατή καμία άμεση ή έμμεση επαφή με άλλους χοίρους- 5. οι χοίροι δεν πρέπει να έχουν εμβολιασθεί- 6. οι χοίροι υποβλήθηκαν σε δοκιμασία Elisa πληρούσα τις προδιαγραφές του παραρτήματος ΙΙ της παρούσας απόφασης, για την ανίχνευση αντισωμάτων g1, σε ορρούς που ελήφθησαν 21 τουλάχιστον ημέρες μετά την έναρξη της απομόνωσης, και η δοκιμασία έδωσε αρνητικά αποτελέσματα. Αρνητικά επίσης αποτελέσματα στη δοκιμασία πρέπει να έχουν δώσει όλα τα ζώα που βρίσκονται στην απομόνωση. Στην περίπτωση κρεατοπαραγωγής χοίρων ηλικίας άνω των τεσσάρων μηνών ή δοκιμασία που χρησιμοποιείται είναι η Elisa για ολόκληρο τον ιό- 7. οι χοίροι πρέπει να έχουν παραμείνει στην αγέλη καταγωγής εκ γενετής ή στην αγέλη προελεύσεως επί τρεις μήνες και σε άλλες αγέλες ισοδύναμου καθεστώτος εκ γενετής. Άρθρο 2 Οι χοίροι κρεατοπαραγωγής που προέρχονται από άλλα κράτη μέλη ή περιφέρειες και προορίζονται για κράτη μέλη ή περιφέρειες όπου δεν επιτρέπεται ο εμβολιασμός κατά της νόσου του Aujeszky και οι οποίες εμφαίνονται στο παράρτημα Ι πρέπει να πληρούν τους ακόλουθους όρους: 1. η νόσος του Aujeszky γνωστοποιείται υποχρεωτικά στο κράτος μέλος καταγωγής- 2. κατά τους τελευταίους δώδεκα μήνες δεν κατεγράφησαν κλινικές, παθολογικές ή ορρολογικές ενδείξεις της νόσου του Aujeszky στην αγέλη καταγωγής- 3. οι χοίροι δεν πρέπει να έχουν εμβολιασθεί- 4. i) δεν απαιτείται δοκιμασία πριν από τη μετακίνηση εάν η αγέλη καταγωγής υπάγεται σε επίσημο πρόγραμμα παρακολούθησης στο πλαίσιο του οποίου ποσοστό τουλάχιστον 15 % των ζώων χοίρων ή από 25 χοίρους (εκ των δύο, το μεγαλύτερο δείγμα) υποβάλλεται στη δοκιμασία κάθε χρόνο. Η δοκιμασία σε τρία τουλάχιστον περίπου ίσα τμήματα που απέχουν χρονικώς το ένα από το άλλο δύο τουλάχιστον μήνες- μετακίνηση προς τέτοιες αγέλες επιτρέπεται μόνο από αγέλες ισοδύναμου ή αυστηρότερου καθεστώτος και εφόσον δεν κατεγράφησαν κλινικές ενδείξεις της νόσου του Aujeszky σε ακτίνα δύο χιλιομέτρων από την αγέλη καταγωγής τις τελευταίες 60 ημέρες, ii) εάν η αγέλη καταγωγής δεν υπάγεται σε τέτοιο πρόγραμμα παρακολούθησης, οι χοίροι απομονώνονται πριν από τη μετακίνηση, εξετάζονται δειγματοληπτικά σύμφωνα με το παράρτημα ΙΙΙ εντός δέκα ημερών πριν από τη μετακίνηση και υποβάλλονται σε δοκιμασία που πληροί τις προδιαγραφές του παραρτήματος ΙΙ. Τα αποτελέσματα της δοκιμασίας πρέπει να είναι αρνητικά σε όλα τα ζώα που υποβλήθηκαν σ' αυτήν- 5. οι χοίροι πρέπει να έχουν παραμείνει στην αγέλη καταγωγής εκ γενετής ή στην αγέλη προελεύσεως επί τρεις μήνες και σε άλλες ισοδύναμου καθεστώτος εκ γενετής. Άρθρο 3 Τα ζώα για τα οποία ο λόγος στο άρθρο 2 μεταφέρονται αμέσως στην εκμετάλλευση προορισμού και παραμένουν εκεί μέχρι να σφαγούν, εκτός εάν η αρμόδια αρχή του κράτους μέλους προορισμού έχει ορίσει διαφορετικά. Η αρμόδια αρχή του κράτους μέλους προορισμού μπορεί να ζητήσει να σφαγούν απευθείας όλοι οι χοίροι που βρίσκονται σε τέτοιες εγκαταστάσεις. Άρθρο 4 1. Χοίροι που προορίζονται για σφαγή προερχόμενοι από άλλα κράτη μέλη ή περιφέρειες και προοριζόμενοι για κράτη μέλη ή περιφέρειες που εμφαίνονται στο παράρτημα Ι μεταφέρονται αμέσως στο σφαγείο προορισμού. 2. Εάν οι χοίροι αυτοί έχουν εμβολιασθεί, θα πρέπει να χρησιμοποιήθηκε μόνο το τμήμα του εμβολίου από το οποίο είχαν αφαιρεθεί τα αντισώματα g1. 3. Κατά τους τρεις τελευταίους μήνες δεν κατεγράφησαν κλινικές, παθολογικές ή ορρολογικές ενδείξεις της νόσου του Aujeszky στην αγέλη καταγωγής. 4. Οι χοίροι πρέπει να έχουν παραμείνει στην αγέλη καταγωγής κατά τις 60 τελευταίες ημέρες ή εκ γενετής. 5. η νόσος του Aujeszky γνωστοποιείται στο κράτος μέλος καταγωγής. Άρθρο 5 1. α) Στο υγειονομικό πιστοποιητικό που προβλέπεται στο παράρτημα ΣΤ της οδηγίας 64/432/ΕΟΚ προστίθεται η ακόλουθη πρόταση σε ό,τι αφορά χοίρους προοριζόμενους για κράτη μέλη ή περιφέρειες που εμφαίνονται στο παράρτημα Ι και προερχόμενους από άλλα κράτη μέλη ή περιφέρειες: "χοίροι σύμφωνα με την απόφαση 93/24/ΕΟΚ της Επιτροπής της 11ης Δεκεμβρίου 1992 σχετικά με τη νόσο του Aujeszky. Στην περίπτωση των χοίρων αναπαραγωγής η δοκιμασία η χρησιμοποιούμενη δοκιμασία ήταν η Elisa για ολόκληρο το / Elisa για αντίσωμα g1 (διαγράφεται η περιττή ένδειξη)"- β) τέτοιοι χοίροι δεν πρέπει να έρχονται σε επαφή με χοίρους διαφορετικού καθεστώτος κατά τη διάρκεια της διαμετακόμισης. 2. Τα κράτη μέλη μεριμνούν για την εφαρμογή αναλόγων προϋποθέσεων προκειμένου για μετακίνηση εντός του εδάφους τους προς περιφέρειες που εμφαίνονται στο παράρτημα Ι. Άρθρο 6 Κατά παρέκκλιση από τα ανωτέρω άρθρα, οι επιπλέον όροι δεν πρέπει να απαιτούνται εκ μέρους των κρατών μελών ή περιφερειών προορισμού από τα κράτη μέλη ή τις περιφέρειες που περιλαμβάνονται στο παράρτημα Ι. Άρθρο 7 Η παρούσα απόφαση θα αναθεωρηθεί πριν από τις 31 Δεκεμβρίου 1994. Άρθρο 8 Η παρούσα απόφαση τίθεται σε ισχύ την 1η Ιανουαρίου 1993. Άρθρο 9 Η παρούσα απόφαση απευθύνεται στα κράτη μέλη. Βρυξέλλες, 11 Δεκεμβρίου 1992.

Classification Labels:
1934
311

Label Descriptions:
{"1934": "Πολιτική για την υγεία", "311": "ΥΓΕΙΑ"}

EuroVoc IDs (Original): 2442
2479
5962
2450
5877

EuroVoc IDs (Expanded): 2442
2479
5962
2450
5877

Dataset Source: meu

Split: train